32004L0014
L 027/48
JURNALUL OFÍCIAL AL UNIUNII EUROPENE
DIRECTIVA 2004/14/CE A COMISIEI
din 29 ianuarie 2004
de modificare a Directivei 93/10/CEE privind materialele și obiectele fabricate din folie de celuloză regenerată care vin în contact cu produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/109/CEE a Consiliului din 21 decembrie 1988 de apropiere a legislațiilor statelor membre privind materialele și obiectele destinate să vină în contact cu produsele alimentare (1), astfel cum a fost modificată prin Regulamentul (CE) nr. 1882/2003 al Parlamentului European și al Consiliului (2), în special articolul 3,
după consultarea Comitetului științific pentru alimentație umană,
întrucât:
(1)
Directiva 93/10/CEE a Comisiei din 15 martie 1993 privind materialele și obiectele fabricate din folie de celuloză regenerată care vin în contact cu produsele alimentare (3), astfel cum a fost modificată prin Directiva 93/111/CE (4), se aplică foliei de celuloză regenerată și stabilește o listă a substanțelor autorizate, împreună cu restricțiile de utilizare a acestora. Directiva respectivă reglementează foliile de celuloză regenerată acoperite sau neacoperite cu un strat de protecție fabricat numai din substanțele enumerate în respectivul document.
(2)
În urma evoluțiilor tehnologice, este necesar să se autorizeze un nou tip de folie de celuloză regenerată având un strat de protecție din material plastic, compostabil și biodegradabil. Acest nou tip de folie de celuloză regenerată îndeplinește cerințele privind mediul înconjurător prevăzute de Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (5), astfel cum a fost modificată prin Regulamentul (CE) nr. 1882/2003. În consecință, autorizarea este în interesul asigurării consecvenței legislației comunitare.
(3)
Normele aplicabile foliilor de celuloză regenerată ar trebui să fie adaptate naturii stratului aflat în contact cu produsul alimentar. În consecință, cerințele pentru foliile de celuloză regenerată acoperite cu straturi de protecție din material plastic ar trebui să se deosebească de cele prevăzute pentru foliile de celuloză regenerată neacoperite sau acoperite cu straturi de protecție derivate din celuloză.
(4)
La fabricarea tuturor tipurilor de folii de celuloză regenerată, inclusiv a foliilor de celuloză regenerată acoperite cu materiale plastice, ar trebui utilizate numai substanțele autorizate.
(5)
În cazul foliilor de celuloză regenerată acoperite cu straturi de protecție din materiale plastice, stratul aflat în contact cu produsele alimentare este alcătuit dintr-un material similar cu materialele plastice și obiectele din material plastic care vin în contact cu produsele alimentare. Prin urmare, este oportun ca normele prevăzute de Directiva 2002/72/CE a Comisiei din 6 august 2002 referitoare la materialele plastice și obiectele din material plastic destinate să vină în contact cu produsele alimentare (6) să se aplice și acestor folii.
(6)
În vederea asigurării unei legislații comunitare unitare, ar trebui să se verifice dacă foliile de celuloză regenerată acoperite cu material plastic respectă limitele de migrare stabilite de Directiva 2002/72/CE, în conformitate cu normele prevăzute de Directiva 82/711/CEE a Consiliului din 18 octombrie 1982 de stabilire a normelor de bază necesare pentru testarea migrării constituenților materialelor plastice și obiectelor din material plastic care vin în contact cu produsele alimentare (7), astfel cum a fost modificată ultima dată de Directiva 97/48/CE a Comisiei (8) și de Directiva 85/572/CEE a Consiliului din 19 decembrie 1985 de stabilire a listei de simulanți utilizați pentru testarea migrării constituenților materialelor și obiectelor din plastic care vin în contact cu produsele alimentare (9).
(7)
O serie de polimeri utilizați ca straturi de protecție ar trebui eliminați din lista substanțelor autorizate prevăzută de Directiva 93/10/CEE, întrucât sunt reglementați de prevederile Directivei 2002/72/CE care se aplică foliilor de celuloză regenerată acoperite cu material plastic.
(8)
De asemenea, patru solvenți ar trebui eliminați din lista de substanțe autorizate prevăzută de Directiva 93/10/CEE, întrucât au apărut noi date care indică un risc de reproducere și nu mai sunt utilizați la fabricarea foliilor de celuloză regenerată. În plus, unii plastifianți care nu mai sunt utilizați ar trebui eliminați, de asemenea, din lista respectivă.
(9)
În plus, restricția cu privire la utilizarea fosfatului de 2-etilhexil difenil (sinonim: esterul difenil-2-etilhexilic al acidului fosforic), prevăzută de Directiva 93/10/CEE ar trebui modificată pentru a se ține seama de avizul Comitetului științific pentru alimentație umană din 19 martie 1998.
(10)
Prin urmare, Directiva 93/10/CEE ar trebui modificată în consecință.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Directiva 93/10/CEE se modifică după cum urmează:
1.
La articolul 1 alineatul (3), litera (a) se elimină.
2.
Se introduce următorul articol 1a:
„Articolul 1a
Foliile de celuloză regenerată prevăzute la articolul 1 alineatul (2) aparțin unuia dintre următoarele tipuri:
(a)
folie de celuloză regenerată neacoperită cu strat de protecție;
(b)
folie de celuloză regenerată acoperită cu un strat de protecție derivat din celuloză
sau
(c)
folie de celuloză regenerată acoperită cu un strat de protecție alcătuit din materiale plastice.”
3.
Articolul 2 alineatul (1) se înlocuiește cu următorul:
„(1) La fabricarea foliilor de celuloză regenerată prevăzute la literele (a) și (b) de la articolul 1a se utilizează numai substanțele sau grupele de substanțe enumerate în anexa II, sub rezerva restricțiilor prevăzute în aceasta.”
4.
Se introduce următorul articol 2a:
„Articolul 2a
(1) La fabricarea foliei de celuloză regenerată prevăzute la articolul 1a litera (c), înainte de acoperirea cu strat de protecție se utilizează numai substanțele sau grupele de substanțe enumerate în prima parte a anexei II, sub rezerva restricțiilor prevăzute în aceasta.
(2) La fabricarea stratului de protecție care se aplică pe folia de celuloză regenerată prevăzută la alineatul (1) se utilizează numai substanțele sau grupele de substanțe enumerate în anexele II-VI la Directiva 2002/72/CE, sub rezerva restricțiilor prevăzute în acestea.
(3) Fără a aduce atingere alineatului (1), materialele și obiectele fabricate din folia de celuloză regenerată prevăzută la articolul 1a litera (c) respectă articolele 2, 7 și 8 din Directiva 2002/72/CE.”
5.
Anexa II se modifică în conformitate cu anexa la prezenta directivă.
Articolul 2
(1) Statele membre adoptă actele cu putere de lege și actele administrative necesare pentru a se conforma prezentei directive până la 29 iulie 2005. Statele membre transmit de îndată Comisiei textele dispozițiilor respective, precum și un tabel de corespondență între aceste dispoziții și prezenta directivă.
Statele membre aplică dispozițiile în cauză astfel încât:
(a)
să permită, de la 29 iulie 2005, comerțul cu folia de celuloză regenerată și utilizarea foliei de celuloză regenerată care vine în contact cu produsele alimentare conforme cu prezenta directivă;
(b)
să interzică, de la 29 ianuarie 2006, fabricarea și importul în Comunitate de folie de celuloză regenerată destinată să vină în contact cu produsele alimentare care nu sunt conforme cu dispozițiile prezentei directive. Atunci când statele membre adoptă aceste dispoziții, ele trebuie să conțină o trimitere la prezenta directivă sau să fie însoțite de o astfel de trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 29 ianuarie 2004.